Amy-Leigh: Onderwyseres geskors hangende ondersoekTharina Human (Foto: Facebook) Die beheerliggaam van Laerskool Kollegepark in Vanderbijlpark het Maandag bevestig Tharina Human, ŉ voormalige graad RR-onderwyseres by dié skool, is geskors hangende ’n ondersoek oor ŉ beweerde ontvoering. Human (27) het vroeër vandag saam met twee medebeskuldigdes in die plaaslike landdroshof verskyn vir hul aandeel in die ontvoering van die sesjarige Amy-Leigh de Jager, ŉ graad R-leerder aan die skool. Vier mans het Amy-Leigh ’n week gelede voor die skool by haar ma gegryp en het in ’n Toyota Fortuner met die dogtertjie daarin op die vlug geslaan. Amy-Leigh is die volgende dag ongedeerd teruggevind en met haar gesin herenig. Human is na bewering een van die baasbreine agter die ontvoering. Hoewel sy nie Amy-Leigh se onderwyseres was nie, het sy wel vir haar jonger boetie klas gegee. Andries Pienaar, voorsitter van die beheerliggaam, het Maandag sy skok oor die ontvoering in ŉ verklaring uitgespreek. Volgens Pienaar was Human sedert die begin van die jaar ’n onderwyseres by die skool en in ’n beheerliggaampos aangestel. “Die beheerliggaam volg alle wetlike prosesse met aanstellings. Juis daarom kom die onderwyseres se beweerde betrokkenheid as so ŉ groot skok vir die beheerliggaam,” het Pienaar in die verklaring gesê. Die beheerliggaam het verseker dat hy sy volle samewerking aan die polisie en die Gautengse departement van onderwys sal gee. Die beheerliggaam is ook in die proses om bykomende kringtelevisiekameras aan te bring en veiligheidswagte by die skool aan te stel. “Ons gee ouers en voogde van leerders die versekering dat alles moontlik gedoen sal word om kinders se veiligheid te verseker. Terselfdertyd word hierdie bykomende maatreëls so onopsigtelik moontlik geïmplementeer sodat jong kinders nie verder ontstel word nie,” het Pienaar gesê. Brig. Vishnu Naidoo, woordvoerder van die polisie, het Maandag aan Maroela Media gesê Human, Laetitia Nel en Pieter van Zyl is die enigste verdagtes wat tot op hede in verband met die ontvoering aangekeer is. Hy het egter gesê die polisie kan nie die moontlikheid van nog in hegtenisnemings uitskakel nie.